12. ฐานะการเงินและผลการดำเนินงาน

1.  ฐานะการเงินและผลการดำเนินงานในระยะ 3 ปีที่ผ่านมา

(1) สรุปรายงานการสอบบัญชี

-   การตรวจสอบงบการเงินสำหรับปีสิ้นสุดวันที่ 31 ธันวาคม พ.ศ. 2550 และ 2549
    ผู้สอบบัญชีได้แสดงความเห็นแบบไม่มีเงื่อนไขต่องบการเงินดังกล่าว ทั้งนี้ผู้สอบบัญชี คือ
    นางสาวสุกัญญา สุธีประเสริฐ บริษัทสำนักงาน เอ เอ็ม ซี จำกัด

-   การตรวจสอบงบการเงินสำหรับปีสิ้นสุดวันที่ 31 ธันวาคม พ.ศ. 2551
    ผู้สอบบัญชีได้แสดงความเห็นแบบไม่มีเงื่อนไขต่องบการเงินดังกล่าว ทั้งนี้ผู้สอบบัญชี คือ
    นางสาวศันสนีย์ พูลสวัสดิ์ บริษัทสำนักงาน เอ เอ็ม ซี จำกัด

(2) ตารางสรุปงบการเงิน

  []

[][]

[]

[][][]

[]

  (ค) อัตราส่วนทางการเงิน

  ------------------------------------------ ---------- --- ---------- ---- ---------- ----
  อัตราส่วนสภาพคล่อง (Liquidity Ratio)                                                    

  อัตราส่วน                                    2551           2550            2549       

  อัตราส่วนสภาพคล่อง (เท่า)                      0.97           1.04            1.05       

  อัตราส่วนสภาพคล่องหมุนเร็ว (เท่า)                0.50           0.56            0.71       

  อัตราส่วนสภาพคล่องกระแสเงินสด (รอบ)            0.30           0.31            0.41       

  อัตราหมุนเวียนลูกหนี้การค้า (รอบ)                 8.23           7.07            6.06       

  ระยะเวลาเก็บหนี้เฉลี่ย (วัน)                     44             51              59         

  อัตราส่วนหมุนเวียนสินค้าคงเหลือ (รอบ)             5.86           6.93            9.16       

  ระยะเวลาขายสินค้าเฉลี่ย (วัน)                   61             52              39         

  อัตราส่วนหมุนเวียนเจ้าหนี้ (รอบ)                  3.31           3.56            3.88       

  ระยะเวลาชำระหนี้ (วัน)                        109            101             93         

  Cash Cycle (วัน)                            (4)            2               6          

                                                                                       

  อัตราส่วนแสดงความสามารถในการหากำไร                                                     
  (Profitability Ratio)                                                                

  อัตราส่วน                                    2551           2550            2549       

  อัตรากำไรขั้นต้น (%)                           30.66          31.17           31.52      

  อัตรากำไรจากการดำเนินงาน (%)                 5.79           7.08            7.98       

  อัตรากำไรอื่น (%)                             1.20           1.30            1.21       

  อัตราส่วนเงินสดต่อการทำกำไร (%)                130.37         103.75          111.38     

  อัตรากำไรสุทธิ (%)                            4.40           4.65            5.61       

  อัตราผลตอบแทนผู้ถือหุ้น (%)                      29.62          27.60           32.73      

                                                                                       

  อัตราส่วนแสดงประสิทธิภาพในการดำเนินงาน                                                    
  (Efficiency Ratio)                                                                   

  อัตราส่วน                                    2551           2550            2549       

  อัตราผลตอบแทนจากสินทรัพย์ (%)                  14.21          17.15           20.43      

  อัตราผลตอบแทนจากสินทรัพย์ถาวร (%)              66.65          65.39           71.22      

  อัตราการหมุนของสินทรัพย์ (เท่า)                  2.48           2.45            2.59       

                                                                                       

  อัตราส่วนวิเคราะห์นโยบายทางการเงิน (Financial                                             
  Policy Ratio)                                                                        

  อัตราส่วน                                    2551           2550            2549       

  อัตราส่วนหนี้สินต่อส่วนของผู้ถือหุ้น (เท่า)             1.79           1.63            1.22       

  อัตราส่วนความสามารถชำระดอกเบี้ย (เท่า)          2,264.37       1,170.61        2,091.06   

  อัตราส่วนความสามารถชำระภาระผูกพัน (cash basis) 0.95           0.95            1.27       

  อัตราการจ่ายเงินปันผล (%)**                    98.19          98.65           91.09      
  ------------------------------------------ ---------- --- ---------- ---- ---------- ----

  หมายเหตุ ** เป็นอัตราเงินปันผลที่เสนอโดยคณะกรรมการบริษัทฯ
  โดยยังรอการพิจารณาอนุมัติจากที่ประชุมใหญ่สามัญประจำปี ในวันที่ 29 เมษายน พ.ศ. 2552
  และคำนวณจากจำนวนหุ้นสามัญ ณ วันที่ 28 พฤศจิกายน พ.ศ. 2551

2.  คำอธิบายและการวิเคราะห์ฐานะการเงิน และผลการดำเนินงาน

สถานการณ์ธุรกิจสิ่งพิมพ์ในปี พ.ศ. 2551

สภาวะเศรษฐกิจโดยรวมของประเทศไทยในปี พ.ศ. 2551 ที่ผ่านมา
ยังคงเป็นช่วงเวลาที่ภาวะเศรษฐกิจมีการขยายตัวที่ชะลอตัวลงอีก
เพราะประสบปัญหาหลายด้านพร้อมกัน
ที่ส่งผลกระทบในเชิงลบต่อความเชื่อมั่นของผู้บริโภคภายในประเทศ และการลงทุนของนักลงทุน
ไม่ว่าจะเป็นผลจากภาวะความผันผวนของราคาน้ำมันในตลาดโลก ภาวะเงินเฟ้อที่เพิ่มสูงขึ้น
ประกอบกับปัญหาความไม่สงบในภาคใต้ที่ทวีความรุนแรงเพิ่มสูงขึ้น ที่สำคัญที่สุดอีกอย่างหนึ่ง คือ
ภาวะการเมืองที่ขาดเสถียรภาพ

ปัจจัยดังกล่าว ส่งผลกระทบทำให้อุปสงค์ในประเทศเกิดการชะลอตัวลง ประชาชนลดการใช้จ่าย
มีภาวะความตึงเครียดทางจิตใจ และไม่แน่นอนในทิศทางของประเทศ
ทำให้อารมณ์ในการจับจ่ายใช้สอยลดลง ประชาชนเข้าศูนย์การค้าน้อยลง
สถานการณ์เหล่านี้ส่งผลกระทบต่อธุรกิจค้าปลีกที่อยู่ตามศูนย์การค้าเป็นอย่างมาก
ทำให้เห็นภาพภาวะความซบเซาในอุตสาหกรรมค้าปลีกในภาพรวมได้ชัดเจนตลอดปี พ.ศ. 2551
และมากขึ้นในช่วงปลายปี จึงนับได้ว่าเป็นปีที่เหนื่อยที่สุดปีหนึ่งของผู้ประกอบการธุรกิจค้าปลีก

อย่างไรก็ตาม ธุรกิจหนังสือในปี พ.ศ. 2551 ยังคงมีการเติบโตอย่างต่อเนื่อง
แม้คาดว่าจะมีการเติบโตที่ชะลอตัวลงเช่นเดียวกับธุรกิจค้าปลีกอื่น
โดยแรงผลักดันการเติบโตที่สำคัญมาจากการที่มีร้านหนังสือเครือข่ายเปิดเพิ่มขึ้นมากกว่าปกติมากในปี
พ.ศ. 2550 และ 2551 โดยเฉพาะร้านหนังสือสะดวกซื้อขนาดเล็ก
ที่เปิดโดยผู้ประกอบการรายใหญ่ที่ดำเนินธุรกิจร้านสะดวกซื้อ
รวมทั้งมีการเปิดร้านหนังสือเครือข่ายอย่างต่อเนื่องทั้งของบริษัทฯ เอง
และของผู้ประกอบการรายอื่น ประกอบกับมีการเติบโตของสำนักพิมพ์ขนาดเล็กและขนาดกลางมากขึ้น

ส่วนปริมาณหนังสือใหม่ที่ผลิตขึ้นในปี พ.ศ. 2551 ที่ส่งเข้าสู่ระบบร้านหนังสือ บริษัทฯ
คาดว่ามีจำนวนเฉลี่ยประมาณ 36 เล่มต่อวัน ซึ่งเพิ่มขึ้นกว่าปี พ.ศ. 2550
ที่มีหนังสือออกใหม่เฉลี่ยประมาณ 31 เล่มต่อวัน
โดยสำนักพิมพ์มีความระมัดระวังการผลิตหนังสือให้ตรงกับความต้องการของตลาดมากขึ้น
ซึ่งจะส่งผลดีให้ธุรกิจหนังสือมีประสิทธิภาพการจำหน่ายดีขึ้นในอนาคต

สมาคมผู้จัดพิมพ์และผู้จำหน่ายหนังสือแห่งประเทศไทย (The Publishers and Booksellers
Association of Thailand) คาดการณ์สำหรับธุรกิจหนังสือในปี พ.ศ. 2551 ว่า
ธุรกิจหนังสือน่าจะมีการเติบโตประมาณ 3% ถดถอยติดต่อกันเป็นปีที่ 4
จากมูลค่าตลาดหนังสือรวมทั้งประเทศ ในราคาปกประมาณ 18,900 ล้านบาท ในปี พ.ศ. 2551
และคาดการณ์ว่าคนไทยใช้เงินซื้อหนังสือประมาณ 300 บาทต่อคนต่อปี
ซึ่งจากสถิติเหล่านี้เมื่อเทียบกับประเทศที่พัฒนาแล้ว จะเห็นว่าอัตราการอ่านหนังสือยังน้อยมาก
และสะท้อนว่าตลาดธุรกิจหนังสือโดยรวมยังมีศักยภาพเติบโตได้อีกมาก

การที่มีจำนวนร้านหนังสือเพิ่มมากขึ้น และรายเดิมมีการปรับปรุงให้ดีขึ้นอย่างต่อเนื่อง
ส่งผลให้การหาซื้อหนังสือสะดวกมากขึ้น ทำให้ฐานตลาดหนังสือใหญ่ขึ้น
ซึ่งเป็นผลดีต่อภาพรวมของธุรกิจหนังสือ

การดำเนินงานที่สำคัญในปี พ.ศ. 2551

ในปี พ.ศ. 2551 บริษัทฯ ยังคงขยายธุรกิจตามทิศทางระยะยาว เพราะเชื่อมั่นว่าธุรกิจหนังสือ
และธุรกิจการศึกษา ยังมีโอกาสเติบโตได้อีกมาก โดยเน้นหนักที่การขยายสาขาของร้าน
ซีเอ็ดบุ๊คเซ็นเตอร์ อย่างต่อเนื่อง
และเน้นการเพิ่มบทบาทการเป็นผู้จัดจำหน่ายหนังสือและสำนักพิมพ์มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
เน้นการพัฒนาระบบสารสนเทศ ระบบการสื่อสารระหว่างสาขาทั่วประเทศกับสำนักงานใหญ่
และศูนย์กระจายสินค้า เพื่อรองรับการให้บริการที่หลากหลายเพิ่มขึ้นในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

ในปี พ.ศ. 2551 บริษัทฯ มีการดำเนินงานที่สำคัญ ที่นอกเหนือการดำเนินงานตามปกติ ดังนี้

1.  บริษัทฯ ได้ขยายสาขาของร้านซีเอ็ดบุ๊คเซ็นเตอร์ เพิ่มขึ้นอย่างต่อเนื่อง
    และปรับปรุงสาขาเดิมที่มีศักยภาพให้ใหญ่ขึ้น มีประสิทธิภาพการขายดีขึ้น และทันสมัยเพิ่มขึ้น
    โดยมีรายละเอียดเบื้องต้นดังนี้

-   บริษัทฯ ได้เปิดสาขาของร้านซีเอ็ดบุ๊คเซ็นเตอร์เพิ่มขึ้นจำนวน 49 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม 2551 ทั้งสิ้น 303 สาขา
    และจุดขายทั้งสิ้นที่ยังเปิดดำเนินการอยู่จำนวน 37 จุดขาย

-   ปรับปรุงสาขาเดิมจำนวน 11 สาขา โดยบางส่วนมีการย้ายพื้นที่สาขาให้เหมาะสมขึ้น
    บางสาขาขยายพื้นที่เพิ่มขึ้นให้สอดคล้องกับความต้องการของชุมชนเพิ่มขึ้น
    บางสาขาปรับปรุงให้มีความทันสมัยและน่าเข้าใช้บริการมากขึ้น

    2.  ติดตั้งระบบกล้องโทรทัศน์วงจรปิด (CCTV) ที่ร้านซีเอ็ดบุ๊คเซ็นเตอร์ และร้านเครือข่าย
        ซึ่งได้ทยอยติดตั้งมาตั้งแต่ปลายไตรมาส 4 ของปี พ.ศ. 2549 เป็นต้นมา
        จนแล้วเสร็จเกือบหมดในปี พ.ศ. 2550 และได้ติดตั้งให้กับสาขาที่เปิดดำเนินการในปี
        พ.ศ. 2551 ทั้งสิ้น 49 สาขา ส่งผลให้มูลค่าจำนวนสินค้าสูญหายที่สาขาลดลงจากปี
        พ.ศ. 2550 เป็นจำนวนมาก

    3.  ปรับปรุงระบบคอมพิวเตอร์เพื่อรองรับการขยายงานสาขา รองรับการใช้งานซอฟต์แวร์
        Navision เต็มระบบ รองรับการสื่อสารทั้งหมดของบริษัทฯ และรองรับระบบ
        e-commerce รวมทั้งติดตั้งระบบสำรองข้อมูล และระบบป้องกันต่างๆ
        ที่มีความเชื่อถือได้สูงขึ้น

    4.  จัดงาน Thailand Electronics Technology 2008 ระหว่างวันที่ 10-13
        กรกฎาคม พ.ศ. 2551 ณ ศูนย์การแสดงสินค้าและการประชุมนานาชาติกรุงเทพ
        (BITEC) Hall 102
        ซึ่งเป็นงานแสดงสินค้าทางอิเล็กทรอนิกส์ประจำปีที่ใหญ่ที่สุดของประเทศมาโดยตลอด
        ซึ่งในปีที่ผ่านมาได้เพิ่มกลุ่มสินค้าด้านความปลอดภัย กลุ่ม GPS
        และกลุ่มเครื่องเสียงรถยนต์ โดยมีการจัดงาน Thailand USACi Competition
        2007 -2008 ซึ่งเป็นการจัดแข่งขันสุดยอดเครื่องเสียงรถยนต์ และในปีนี้ทางบริษัทฯ
        ได้ร่วมมือกับ สถาบันเทคโนโลยีแห่งเอเซีย สมาคมวิชาการหุ่นยนต์ไทย และบริษัท ซีเกท
        เทคโนโลยี (ประเทศไทย) จำกัด
        ในการจัดกิจกรรมการแข่งขันสร้างรถอัจฉริยะชิงแชมป์ประเทศไทย
        ซึ่งเป็นการแข่งขันในการออกแบบรถยนต์ให้เคลื่อนที่ไปตามเส้นทางที่กำหนด
        โดยปราศจากคนขับ ให้ได้ระยะทางไกลที่สุดและเร็วที่สุด
        และยังได้ร่วมมือกับสถาบันการศึกษาต่างๆ ในการจัดแสดงผลงาน
        ทั้งที่ได้รับรางวัลชนะเลิศและผู้ที่เข้าร่วมการแข่งขันในรายการนี้

    5.  เปิดโครงการศูนย์การเรียนรู้ SE-ED Learning Center
        อย่างเป็นทางการที่อาคารจัตุรัสจามจุรี สามย่าน ตรงข้ามวัดหัวลำโพง ในเดือนกันยายน
        พ.ศ. 2551 เพื่อให้ความรู้ และแรงบันดาลใจกับเยาวชน
        และบุคคลทั่วไปในวงที่กว้างขึ้น โดยนอกจากจะจัดค่าย SE-ED Kiddy Camp
        ซึ่งเริ่มมาตั้งแต่ปี พ.ศ. 2545 ให้มีจำนวนค่ายให้เลือกมากขึ้นระหว่างช่วงปิดเทอมแล้ว
        ยังเพิ่มเติมหลักสูตรอื่นๆ ในวันหยุด โดยในปี พ.ศ. 2551
        บริษัทจัดอบรมที่ศูนย์การเรียนรู้ SE-ED Learning Center ไปแล้ว 50 ครั้ง
        โดยแบ่งเป็น การจัดหลักสูตรสำหรับเยาวชนในวันหยุด 4 ครั้ง ได้แก่
        หลักสูตรเกมวางแผนมนุษย์, หลักสูตรประดิษฐ์ลวดดัดและหนูกะลา, หลักสูตรเกม
        Pocket Planner, หลักสูตรศิลปะบนกระเป๋า
        และการจัดหลักสูตรสัมมนาสำหรับบุคคลทั่วไป 46 ครั้ง ได้แก่
        หลักสูตรพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550,
        หลักสูตรการเขียน VBA ON EXCEL, หลักสูตรการออกแบบ Microcontroller MCS
        8051 ด้วย FPGA, หลักสูตรถ่ายภาพขั้นพื้นฐานการควบคุมกล้อง และหลักสูตร
        Dramatic workshop & composition เป็นต้น

    6.  ติดตั้งระบบ SE-ED Channel ซึ่งเป็นระบบการควบคุมเสียง และภาพ
        จากสำนักงานใหญ่ ไปยังสาขาต่างๆ ทั่วประเทศ ผ่านระบบสื่อสารทางไกลที่บริษัทฯ
        ได้ติดตั้งไปเรียบร้อยทั้งหมดแล้ว เริ่มใช้งานจริงได้ตั้งแต่กลางปี พ.ศ. 2551
        โดยในปีที่ผ่านมาบริษัทได้ดำเนินการติดตั้งไปแล้ว 116 สาขา แบ่งเป็นในเขตปริมณฑล
        62 สาขา และในเขตต่างจังหวัด 54 สาขา
        โดยระบบนี้จะช่วยการประชาสัมพันธ์สินค้าและบริการต่างๆ ที่สาขามีให้ลูกค้าทราบ
        รวมทั้งใช้ในการฝึกอบรม และการสื่อสารต่างๆ ระหว่างสาขากับสำนักงานใหญ่ด้วย

    7.  ปรับปรุงระบบการจองหนังสือที่สาขา และผ่านทาง www.se-ed.com
        เพื่ออำนวยความสะดวกให้ลูกค้าให้ได้หนังสือที่ต้องการโดยเร็ว
        และมีข้อมูลเพียงพอต่อการตัดสินใจ โดยในปี พ.ศ. 2551
        ได้เน้นการผลักดันการให้บริการการจองหนังสือที่สาขา
        เพื่อเสริมความพึงพอใจให้ลูกค้ามากยิ่งขึ้น
        โครงการนี้นอกจากจะช่วยให้ยอดขายจากการจองหนังสือเพิ่มขึ้นอย่างมากแล้ว
        ยังทำให้พนักงานมีความกระตือรือร้นที่จะตอบสนองต่อความต้องการของลูกค้ามากขึ้น

    8.  จัดงาน Industrial Sourcing Fair 2008 เป็นครั้งแรกระหว่างวันที่ 31
        กรกฎาคม - 3 สิงหาคม พ.ศ. 2551 ณ
        ศูนย์การแสดงสินค้าและการประชุมนานาชาติกรุงเทพ (BITEC) Hall 103
        ซึ่งเป็นงานแสดงสินค้าอุตสาหกรรมครบวงจร และเพื่อเป็นการเปิดโอกาสให้ผู้ผลิต
        ผู้จำหน่ายสินค้า และผู้ให้บริการด้านอุตสาหกรรมกว่า 300 ราย
        ได้พบกับผู้ซื้อที่มีศักยภาพของอุตสาหกรรมไทย โดยผู้แสดงสินค้าได้นำเสนอสินค้าแบ่งเป็น
        16 หมวด ได้แก่ หมวดระบบอัตโนมัติและอิเล็กทรอนิกส์ หมวดเคมีภัณฑ์ หมวดกาว
        และซีล หมวดผลิตและสร้างตามสั่ง หมวดอุปกรณ์ไฟฟ้าและระบบกำลัง เป็นต้น

    9.  เปิดให้บริการ Wi-Fi Hot Spot ทุกสาขาของร้านซีเอ็ดบุ๊คเซ็นเตอร์
        โดยความร่วมมือกับบริษัทแห่งหนึ่ง ทำการติดตั้ง Wi-Fi Hot Spot ขนาด 2 Mb/sec
        ณ ร้านซีเอ็ดบุ๊คเซ็นเตอร์ ทุกสาขาตั้งแต่ช่วงต้นเดือนพฤศจิกายน พ.ศ. 2551
        เพื่อให้บริการ Internet กับลูกค้าในบริเวณร้านซีเอ็ดบุ๊คเซ็นเตอร์
        ประโยชน์ของโครงการนี้ คือ สามารถได้รายได้จากการขายบัตรอินเทอร์เน็ต
        และทำให้ระบบการสื่อสารที่ต้องใช้แบนด์วิธมากทั้งหมดระหว่างสาขาและส่วนกลางดีขึ้นกว่าเดิมมาก
        โดยไม่ต้องเสียค่าใช้จ่ายเพิ่มขึ้น

    10. ติดตั้งระบบสื่อสารไร้สายระหว่างสำนักงานใหญ่กับคลังสินค้าในเดือนตุลาคม พ.ศ. 2551
        ระบบ Wireless LAN ระยะไกล (ระบบคล้าย Wi Max
        แต่ย่านความถี่ต่ำกว่าเล็กน้อย) เพื่อทดแทนระบบการเชื่อมต่อผ่าน Lease Line 2
        Link โดยหลังจากการปรับระบบที่เกี่ยวข้องเพื่อลดความเสี่ยงจากการที่ Link
        มีปัญหาแล้วเสร็จ จะสามารถทำให้บริษัทฯ ลดค่าใช้จ่ายรายเดือนลงเป็นจำนวนมาก

    11. ในปลายปี พ.ศ. 2551 บริษัทฯ ได้เพิ่มพื้นที่ศูนย์กระจายหนังสืออีกประมาณ 3,000
        ตารางเมตร จากเดิมประมาณ 10,000 ตารางเมตร รวมเป็น 13,000 ตารางเมตร
        เพื่อเพิ่มประสิทธิภาพการกระจายหนังสือให้ได้สูงสุดถึงนาทีละ 400 เล่ม
        (ปัจจุบันศูนย์กระจายสินค้าสามารถส่งหนังสือออกไปสู่ร้านค้าทั่วไปได้ถึงนาทีละ 200 เล่ม
        และสามารถรับหนังสือจากสำนักพิมพ์ต่างๆ ได้ชั่วโมงละ 12-15 ราย)
        และเพื่อเตรียมความพร้อมสำหรับการขยายสาขา และบริการต่อไป

ภาพรวมของผลการดำเนินงานที่ผ่านมา ตลอดระยะเวลา 3 ปีที่ผ่านมา บริษัทฯ
สามารถสร้างระดับการเติบโตของรายได้ให้เพิ่มขึ้นอย่างต่อเนื่อง เป็นที่น่าพอใจ
การเติบโตหลักมาจากการเพิ่มช่องทางการจัดจำหน่ายผ่านร้านซีเอ็ดบุ๊คเซ็นเตอร์ และเครือข่าย
(ร้าน Book Variety ศูนย์หนังสือมหาวิทยาลัย และจุดขายย่อย) ซึ่งเป็นร้านหนังสือของบริษัทฯ

-   ในปี พ.ศ. 2551 บริษัทฯ ได้เปิดสาขาของร้านซีเอ็ดบุ๊คเซ็นเตอร์ เพิ่มขึ้นจำนวน 49 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม พ.ศ. 2551 ทั้งสิ้น 303 สาขา
    และจุดขายทั้งสิ้นที่ยังเปิดดำเนินการอยู่จำนวน 37 จุดขาย
    และเพิ่มบทบาทการเป็นผู้จัดจำหน่ายหนังสือ ให้กับสำนักพิมพ์อื่นมากยิ่งขึ้น
    รวมทั้งเน้นการผลิตหนังสือที่ขายดีให้มีสัดส่วนมากขึ้น

  ----------------------------------- ----------- ----------- -----------
                                      2551        2550        2549

  รายได้รวม (ล้านบาท)                   4,423.00    3,949.59    3,725.74

  อัตราการเติบโตจากปีก่อน (%)             +11.99      +6.01       +9.87
  ----------------------------------- ----------- ----------- -----------

ผลการดำเนินงาน สำหรับผลการดำเนินงานปี พ.ศ. 2551 สิ้นสุดวันที่ 31 ธันวาคม พ.ศ. 2551
มีสาระสำคัญ สรุปได้ดังนี้

รายได้รวมสำหรับปี พ.ศ. 2551 เป็นเงิน 4,423.00 ล้านบาท
หรือเติบโตสูงขึ้นกว่างวดเดียวกันของปีก่อน 11.99% โดยในจำนวนนี้เป็นรายได้จากการขาย
4,370.00 ล้านบาท หรือเติบโตสูงขึ้น 12.10%
สำหรับสาเหตุที่ทำให้มีรายได้เพิ่มขึ้นสวนทางกับสถานการณ์ของธุรกิจค้าปลีกโดยรวม
เป็นผลมาจากการเปิดสาขาใหม่ของซีเอ็ดบุ๊คเซ็นเตอร์ มากถึง 52 สาขาในปี พ.ศ. 2550
และจากการเปิดสาขาใหม่ปี พ.ศ. 2551 อีก 49 สาขา ซึ่งทำให้รายได้ของร้านซีเอ็ดบุ๊คเซ็นเตอร์
และร้านเครือข่าย ยังสูงเพิ่มขึ้นได้ถึง 11.95%
ทั้งที่รายได้ของสาขาเดิมเติบโตเพิ่มขึ้นได้เพียงเล็กน้อย

นอกจากนั้น รายได้จากธุรกิจรับจัดจำหน่ายหนังสือ และขายส่งหนังสือให้ร้านหนังสืออื่น
และสถาบันการศึกษา สูงเพิ่มขึ้นกว่างวดเดียวกันของปีก่อนถึง 12.82%
ซึ่งเป็นผลมาจากยอดขายหนังสือเรียนภาษาอังกฤษ (ELT) ของสำนักพิมพ์ Oxford University
Press ที่สูงเพิ่มขึ้นกว่าเดิมถึงประมาณ 41.25% และยอดขายหนังสือที่บริษัทฯ
รับจัดจำหน่ายให้สำนักพิมพ์อื่นยังคงสูงเพิ่มขึ้นอย่างน่าพอใจ
เนื่องจากมีสำนักพิมพ์อื่นให้ความไว้วางใจให้บริษัทฯ เป็นผู้จัดจำหน่ายหนังสือที่อยู่ในกระแสความนิยม
มากขึ้นอย่างต่อเนื่อง

กำไรสุทธิ สำหรับปี พ.ศ. 2551 เป็นเงิน 194.63 ล้านบาท เพิ่มขึ้นจากงวดเดียวกันของปีก่อน
5.89% เนื่องจากการเติบโตของยอดขายที่สูงขึ้น 12.10% จากงวดเดียวกันของปีก่อน
จากสิทธิประโยชน์ทางภาษีที่มากขึ้นกว่างวดเดียวกันของปีก่อน 14.23 ล้านบาท
ส่วนใหญ่มาจากการบริจาคหนังสือและการได้รับสิทธิประโยชน์ทางภาษีจากการลดอัตราภาษีเงินได้นิติบุคคลจาก
30% เป็น 25% ในปี พ.ศ. 2551 ซึ่งได้เพิ่มขึ้นอีกเล็กน้อยกว่าปี พ.ศ. 2550
จากการใช้สิทธิประโยชน์ทางภาษีสำหรับรายจ่ายเพื่อการลงทุน
สำหรับสาเหตุที่กำไรสุทธิเพิ่มไม่มากนัก มีสาเหตุมาจาก

-   อัตรากำไรขั้นต้นปรับตัวลดลงเล็กน้อย
    จากการเพิ่มขึ้นของยอดขายของสินค้าที่มีอัตรากำไรขั้นต้นต่ำ โดยเฉพาะอย่างยิ่งหนังสือพิมพ์
    และนิตยสาร ในร้านซีเอ็ดบุ๊คเซ็นเตอร์ และร้านเครือข่าย ที่มีสัดส่วนมากขึ้น

-   ค่าใช้จ่ายในการขายและบริหาร เพิ่มขึ้นมากกว่างวดเดียวกันของปีก่อน 146.30 ล้านบาท
    หรือ 14.89% ซึ่งมีอัตราการเพิ่มขึ้นที่สูงกว่ายอดขาย โดยส่วนใหญ่เป็นเหตุมาจาก

-   การขยายสาขาของร้านซีเอ็ดบุ๊คเซ็นเตอร์
    ซึ่งต้องใช้ระยะเวลาหนึ่งกว่าที่ยอดขายจะเพิ่มขึ้นถึงระดับที่น่าพึงพอใจ

-   ยอดขายของสาขาเดิม มีการเติบโตน้อยกว่าการเติบโตของค่าใช้จ่าย
    ซึ่งสืบเนื่องมาจากผลกระทบจากปัญหาต่างๆ ทางเศรษฐกิจ และการเมือง ดังที่กล่าวมาแล้ว

-   การเพิ่มขึ้นของค่าเช่าและค่าบริการสาขา และค่าตอบแทนพนักงาน
    ที่เพิ่มขึ้นตามจำนวนสาขาที่เพิ่มขึ้น ผนวกกับการเพิ่มขึ้นของอัตราค่าแรงขั้นต่ำ
    และจากการปรับค่าครองชีพให้พนักงานเพิ่มสูงขึ้น
    และจากการเพิ่มขึ้นของค่าขนส่งและค่าใช้จ่ายในการเดินทางที่เพิ่มสูงมากตามราคาน้ำมัน

ที่ประชุมคณะกรรมการบริษัทฯ มีมติ อนุมัติและเห็นสมควรนำเสนอที่ประชุมสามัญผู้ถือหุ้นประจำปี
พิจารณาจ่ายเงินปันผลประจำปี สำหรับผลการดำเนินงานปี พ.ศ. 2551 ในอัตราหุ้นละ 0.59 บาท
จำนวนหุ้น 323,921,130 หุ้น
จากกำไรสุทธิหลังหักภาษีเงินได้นิติบุคคลของงบการเงินที่แสดงเงินลงทุนตามวิธีส่วนได้เสีย
ซึ่งบริษัทฯ ได้จ่ายเงินปันผลระหว่างกาลไปแล้ว 3 ไตรมาส ไตรมาสละ 0.10 บาทต่อหุ้น รวมเป็น
0.30 บาทต่อหุ้น ดังนั้นบริษัทฯ จึงจะจ่ายเงินปันผลเพิ่มเติมในงวดนี้ในอัตราหุ้นละ 0.29 บาท
จำนวนหุ้น 323,921,130 หุ้น เนื่องจากบริษัทฯ มีความสามารถในการทำกำไรอย่างต่อเนื่อง
และบริษัทฯ มีสภาพคล่องสูง โดยกำหนดรายชื่อผู้ถือหุ้นที่มีสิทธิได้รับเงินปันผลดังกล่าว ในวันศุกร์ที่
15 พฤษภาคม พ.ศ. 2552 และให้รวบรวมรายชื่อผู้ถือหุ้นตามมาตรา 225
ของพระราชบัญญัติหลักทรัพย์และตลาดหลักทรัพย์ โดยวิธีปิดสมุดทะเบียนพักการโอนหุ้นในวันจันทร์ที่
18 พฤษภาคม พ.ศ. 2552 และมีกำหนดจ่ายเงินปันผลในวันพฤหัสบดีที่ 28 พฤษภาคม พ.ศ. 2552

การวิเคราะห์ฐานะทางการเงิน สำหรับปี พ.ศ. 2551 เปรียบเทียบกับปี พ.ศ. 2550

ด้านสินทรัพย์ ณ วันที่ 31 ธันวาคม พ.ศ. 2551 บริษัทฯ มีสินทรัพย์ทั้งสิ้น 1,826.49 ล้านบาท
เพิ่มขึ้นจากสิ้นปีก่อน 92.94 ล้านบาท โดยมีการเปลี่ยนแปลงของสินทรัพย์ที่สำคัญดังนี้

-   เงินสดและรายการเทียบเท่าเงินสดคงเหลือ ณ วันที่ 31 ธันวาคม พ.ศ. 2551 เท่ากับ
    336.68 ล้านบาท เพิ่มขึ้น 37.90 ล้านบาท

-   สินค้าคงเหลือ-สุทธิ เท่ากับ 498.62 ล้านบาท เพิ่มขึ้น 52.12 ล้านบาท
    เนื่องจากการสำรองสินค้าต่างประเทศไว้เพื่อขายให้สถาบันการศึกษาที่จะเปิดเทอมในเดือนพฤษภาคม
    และในช่วงปลายไตรมาส 3/2551 มีการผลิตหนังสือกลุ่มพจนานุกรม (Dictionary)
    และกลุ่มหนังสือภาษาอังกฤษ (หนังสืออ่านนอกเวลา) ซึ่งเริ่มผลิตเป็นปีแรก

-   เงินให้กู้ยืมแก่บริษัทร่วม เพิ่มขึ้น 11 ล้านบาท จากการให้เงินกู้ยืมแก่บริษัท เพลินพัฒน์ จำกัด

-   เงินลงทุนชั่วคราว-สุทธิ เท่ากับ 167.93 ล้านบาท ลดลง 39.37 ล้านบาท
    เนื่องจากโอนพันธบัตรที่อายุไม่เกิน 3 เดือนไปอยู่ในรายการเทียบเท่าเงินสด

-   ลูกหนี้การค้าและตั๋วเงินรับ เท่ากับ 81.12 ล้านบาท ลดลง 11.09 ล้านบาท
    เกิดจากการรับชำระเงินจากลูกหนี้หนังสือรับจัดจำหน่าย และลูกหนี้หนังสือต่างประเทศ

-   ที่ดิน อาคาร และอุปกรณ์-สุทธิ เท่ากับ 345.22 ล้านบาท เพิ่มขึ้น 73.67 ล้านบาท
    เนื่องจากในปี พ.ศ. 2551 มีการเปิดสาขาใหม่เพิ่มขึ้นจำนวน 49 สาขา

-   สินทรัพย์รอจำหน่าย ลดลง 19.20 ล้านบาท เกิดจากการจำหน่ายอาคารพาณิชย์ 4 ชั้น
    จำนวน 5 ห้อง ที่ดินแดง

ด้านหนี้สิน ณ วันที่ 31 ธันวาคม พ.ศ. 2551 บริษัทฯ มีหนี้สินทั้งสิ้น 1,172.54 ล้านบาท เพิ่มขึ้น
99.34 ล้านบาท คิดเป็น 9.26% โดยมีการเปลี่ยนแปลงของหนี้สินที่สำคัญ ดังนี้

-   เจ้าหนี้การค้าและตั๋วเงินจ่าย เท่ากับ 972.11 ล้านบาท เพิ่มขึ้น 113.33 ล้านบาท
    โดยส่วนใหญ่เป็นการเพิ่มขึ้นของเจ้าหนี้การค้าของสายงานซีเอ็ดบุ๊คเซ็นเตอร์
    และเจ้าหนี้หนังสือรับจัดจำหน่าย

-   เจ้าหนี้และตั๋วเงินจ่ายอื่น เท่ากับ 36.67 ล้านบาท เพิ่มขึ้น 8.99 ล้านบาท
    โดยส่วนใหญ่เกิดจากค่าเช่าสาขาค้างจ่าย

-   ค่าใช้จ่ายค้างจ่าย เท่ากับ 97.45 ล้านบาท เพิ่มขึ้น 2.33 ล้านบาท
    ส่วนใหญ่เกิดจากการตั้งโบนัสค้างจ่าย

-   ภาษีเงินได้นิติบุคคลค้างจ่ายลดลง 29.06 ล้านบาท
    เนื่องจากได้รับสิทธิประโยชน์ทางภาษีและการการลดอัตราภาษีเงินได้นิติบุคคลจาก 30% เป็น
    25% และสิทธิในการถือเป็นรายจ่ายได้ 2 เท่าจากการบริจาคหนังสือ

ส่วนของผู้ถือหุ้น ณ วันที่ 31 ธันวาคม พ.ศ. 2551 คงเหลือ 653.95 ล้านบาท ลดลง 6.40
ล้านบาท คิดเป็น 0.97% เนื่องจาก

-   กำไรสะสมลดลงจากการจ่ายเงินปันผลรวม 181.40 ล้านบาท

-   ขาดทุนที่ยังไม่เกิดขึ้นจากเงินลงทุนเผื่อขาย เพิ่มขึ้นจำนวน 18.80 ล้านบาท
    อันเกิดจากผลกระทบจากวิกฤตการณ์ทางการเงินของประเทศสหรัฐอเมริกา
    ซึ่งส่งผลต่อตลาดทุน และตลาดเงินของไทย ประกอบกับปัญหาทางการเมืองที่ยืดเยื้อ
    ส่งผลให้ดัชนีตลาดหุ้นไทยปรับลดลง

-   กำไรสุทธิสำหรับปี พ.ศ. 2551 จำนวน 194.63 ล้านบาท

-   ทุนเพิ่มขึ้น 0.16 ล้านบาท
    เนื่องจากการแปลงสภาพใบสำคัญแสดงสิทธิเป็นหุ้นสามัญของพนักงาน (ESOP)
    (ใบสำคัญแสดงสิทธิดังกล่าวหมดสิทธิแปลงสภาพแล้วเมื่อวันที่ 14 มกราคม พ.ศ. 2551)

    กระแสเงินสดและความเพียงพอของโครงสร้างเงินทุน

  -------------------------------------- ----------- ---------- ----------- --------
                                                                (หน่วย :     
                                                                ล้านบาท)     

                                         ม.ค.–ธ.ค.              เปลี่ยนแปลง   

                                         2551        2550       เพิ่มขึ้น       (%)

                                                                (ลดลง)      

  กระแสเงินสดได้มา(ใช้ไป)ในกิจกรรมดำเนินงาน   329.70      286.20     43.50       15.20

  กระแสเงินสดได้มา(ใช้ไป)ในกิจกรรมการลงทุน    (108.40)    (89.22)    (19.18)     21.50

  กระแสเงินสดได้มา(ใช้ไป)ในกิจกรรมจัดหาเงิน    (183.41)    (188.88)   5.47        (2.90)

  กระแสเงินสดเพิ่มขึ้น(ลดลง)                  37.89       8.10       29.79       367.78
  -------------------------------------- ----------- ---------- ----------- --------

กระแสเงินสดได้มาจากการดำเนินงาน สำหรับ ปี พ.ศ. 2551 จำนวน 329.70 ล้านบาท
เนื่องจาก

-   กำไรจากการดำเนินงานที่เป็นตัวเงิน จำนวน 381.30 ล้านบาท

-   กำไรสุทธิก่อนภาษีเงินได้นิติบุคคลสำหรับ ปี พ.ศ. 2551 จำนวน 252.72 ล้านบาท

-   รายได้และค่าใช้จ่ายที่ไม่เป็นตัวเงินหรือไม่เกี่ยวข้องกับการดำเนินงานหลัก จำนวน 128.57
    ล้านบาท (เช่น ค่าเสื่อมราคาและสิทธิการเช่า 104.61 ล้านบาท, ขาดทุนจากสินค้าสูญหาย
    27.39 ล้านบาท, ค่าใช้จ่ายจากการบริจาคสินค้า 16.53 ล้านบาท
    และขาดทุนจากการทำลายสินค้า 10.04 ล้านบาท)

-   เงินสดเพิ่มจากเจ้าหนี้การค้าและตั๋วเงินจ่ายเพิ่มขึ้น จำนวน 112.96 ล้านบาท

-   เงินสดลดจากสินค้าคงเหลือเพิ่มขึ้น จำนวน 52.12 ล้านบาท

-   เงินสดลดจากการจ่ายภาษีเงินได้นิติบุคคล 87.15 ล้านบาท

กระแสเงินสดใช้ไปจากกิจกรรมการลงทุน สำหรับ ปี พ.ศ. 2551 จำนวน (108.40) ล้านบาท
เนื่องจาก

-   การซื้อทรัพย์สิน จำนวน 164.74 ล้านบาท เกิดจากการจ่ายลงทุนเพื่อขยายสาขา

-   ให้บริษัทร่วมกู้ยืม 11 ล้านบาท

-   จำหน่ายเงินลงทุนชั่วคราว - พันธบัตรรัฐบาล (อายุเกิน 3 เดือน) มูลค่า 21.61 ล้านบาท

-   จำหน่ายทรัพย์สินรอการขาย (อาคารพาณิชย์ 4 ชั้น 5 ห้อง) มูลค่า 20 ล้านบาท

กระแสเงินสดใช้ไปในกิจกรรมจัดหาเงินสำหรับ ปี พ.ศ. 2551 จำนวน (183.41) ล้านบาท
เนื่องจาก จ่ายเงินปันผล จำนวน 181.40 ล้านบาท

2.  ค่าตอบแทนของผู้สอบบัญชี

ค่าตอบแทนจากการสอบบัญชี บริษัทฯ และบริษัทย่อยได้จ่ายค่าตอบแทนการสอบบัญชี สำหรับรอบบัญชีปี
พ.ศ. 2551 ให้แก่บริษัท สำนักงาน เอ เอ็ม ซี จำกัด ในอัตราค่าสอบบัญชีรวมทั้งสิ้น
690,000.00 บาท ทั้งนี้ผู้สอบบัญชีไม่มีส่วนเกี่ยวข้องกับบริษัทฯ ในด้านอื่นๆ
อีกนอกจากการสอบบัญชีเท่านั้น

ค่าบริการอื่น บริษัทฯ และบริษัทย่อยไม่ได้จ่ายค่าตอบแทนของงานบริการอื่น ให้แก่บริษัท สำนักงาน
เอ เอ็ม ซี จำกัด สำหรับรอบบัญชีปี พ.ศ. 2551